Жамансарт бий

Тагай бийден Богорстон. Богорстондон Эштек. Эштектен Солто. Солтодон Чаа. Чаадан Талкан. Талкандан Кошой. Кошойдун Бөжөк деген аялынан Жамансарт. Жамансарт деп ат коюлмагы Анжианда жүргөн чакта Жамансарт төрөлүп, туулганда айылында бир жаман сарт жүргөн үчүн ушул сарттай болсун деп, Жамансарт койгон. 

Жамансарттын он үч баласы болгон. Жамансарттын Жакшылык деген аялынан Түлөберди, Бөрүбай, Эсенаман. Эркебек деген аялынан Сөлпү, Саркөбөн, Мамырбай, Бает, Үмөт. Сарыкүң деген аялынан  Кожобек, Солтонкелди, Нусуп, Сака, Байжигит.КР УИА КЖБ. Инв. № 564 М. Байгаринов жыйнаган санжыра

Солтолор Меркенин күн чыгышынан тартып, күн чыгыш Ысыкатага чейин туруп, Талкандын уулу Кошой Намангенден Кетмен-Төбө, Коңур-Өгүзгө келип туруп калып, 1753-ж. ооруп, 85-жашында Коңур-Өгүздө өлүп калып, эл башчысы баласы Жамансарт болгон. 1754-ж. Коңур-Өгүздө ашын берип, 1755-ж. /барс жылы/ Кошойдун балдары Момокон, Жамансарт, Баймырза, Мамбет, Кочкорбай, Куртка, Теңиз айыл-апалары менен Чүйгө көчөт. Жолдо келе жатканда жогоруда айтылган Жамансарттын уулу Эсенаман туулган. Жамансарт Омбештань (?) деген жерде (болжолдуу Ой-Кайын) 600 түтүн солто болуп турчу. Элин баккан мерген болгон. Ич-ара Жамансартты эл «Эликчи аке» деп тергеген. 1770-80-жылдарда Какбаш деген тайганы менен 300 чамалуу чөөгө кез келип, 91 атып , токсончо чөөнү тайганы өлтүрүптүр. Ошентип, солто уруктарын Талкан, андан Жамансарт жана анын уулу Түлөберди бийлеп келген.

 Булактар 

Категория:Бийлер
Категория:Солто уруусу
Категория:Арип боюнча инсандар
Категория:Кыргыз тарыхы